Hjartavernd er að flytja í nýtt húsnæði en í framtíðinni verður þátttakendum í hóprannsóknum og öðrum sem erindi eiga við samtökin stefnt í Holtasmára 1 í Kópavogi . Þar er nýrisið stórt og glæsilegt hús og fær Hjartavernd til umráða hálfa þriðju hæð , alls 2500 fermetra . Við þetta gerbreytist öll starfsaðstaða félagsins eins og blaðamanni Læknablaðsins varð ljóst þegar hann gekk um salarkynnin í Holtasmáranum með Vilmundi Guðnasyni forstöðulækni . Húsaskipan á nýja staðnum er þannig að á neðstu hæð er myndgreiningardeild þar sem gefur að líta fullkomnustu tæki sinnar tegundar hér á landi . Þar er fyrst til að taka segulómtæki sem varð frægt fyrir það að hrynja úr krana og eyðileggjast þegar verið var að koma því fyrir í húsinu . Höfð voru snör handtök og nýtt tæki útvegað sem komið er á sinn stað . Einnig er þarna öflugt tölvusneiðmyndatæki , ómtæki og sægur af tölvum sem notaðar eru við myndgreiningu . Sú tíð er liðin að menn séu að rýna í filmur á ljósatöflum , allar myndir eru á rafrænu og tölvutæku formi sem auðveldar greiningu , vinnslu og varðveislu þeirra . Á næstu hæð er móttaka og hefðbundin aðstaða til sýnatöku , mælinga og viðtala við sjúklinga og þátttakendur í rannsóknum . Þar eru einnig rammgerðar skjalageymslur og vinnuaðstaða fyrir vísindamenn . Á efstu hæðinni sem Hjartavernd ræður yfir er svo rannsóknarstofa með fjölda nýrra tækja , kæli - og frystigeymsla fyrir sýni og skrifstofur stjórnenda . Þeir sem þekkja til fyrra húsnæðis samtakanna í Lágmúla sjá fljótt að aðstaða til rannsókna og annarra starfa er allt önnur . Vilmundur staðfesti það og bætti því við að nýju húsakynnin gerðu samtökunum kleift að bæta við sig allt að 40 nýjum starfsmönnum , þar á meðal mörgum læknum og vísindamönnum . " Með þessum nýja tækjabúnaði og fjölgun starfsfólks getum við tekist á hendur rannsóknir sem ekki hefur verið hægt að gera hér á landi . " Helsta ástæða flutninganna er sú að Hjartavernd fékk stóran styrk frá bandarísku heilbrigðisstofnuninni til þess að ráðast í nýja öldrunarrannsókn . Það er viðamesta rannsókn samtakanna hingað til og er gerð í samvinnu við Öldrunarstofnun bandaríska heilbrigðisráðuneytisins . Tilgangur hennar er að afla þekkingar og upplýsinga um samhengið á milli mælanlegra þátta snemma á ævi einstaklingsins og heilbrigði öldrunar . Þessa þekkingu verður hægt að nota í fyrirbyggjandi læknisfræði til þess að auka færni og þar með lífsgæði einstaklingsins á efri árum , seinka sjúkdómum og fækka sjúkrahúslegum . " Þessi rannsókn er gerð í framhaldi af Reykjavíkurrannsókninni sem var að mestu einskorðuð við hjarta - og æðasjúkdóma . Nú rannsökum við alla króníska sjúkdóma og skoðum starfsemi heilans , ástand hjarta og æðakerfis , beinþéttni , vöðva - og fitudreifingu , jafnvægi og hreyfigetu fólks . Við byrjum að kalla fólk inn til rannsóknar um miðjan maí en framkvæmd og úrvinnsla þessa áfanga mun standa yfir næstu sjö ár . Rannsóknin opnar nýja möguleika á akademísku starfi enda eru þegar komin í gang tvö doktorsverkefni og nokkur meistaraverkefni sem byggjast á henni . Hjartavernd er í samstarfi við háskólastofnanir beggja vegna Atlantshafs svo segja má að hér sé starfrækt fullgild háskóladeild enda starfa hér margir stúdentar . Við störfum líka mikið með Íslenskri erfðagreiningu og höfum gert ýmsar rannsóknir í því samstarfi sem hafa skilað áhugaverðum niðurstöðum . " Hjartaverndarsamtökin voru stofnuð fyrir 38 árum en árið 1967 hófst starfsemi Rannsóknarstöðvar Hjartaverndar . Allan þann tíma má segja að samtökin hafi verið eitt af óskabörnum þjóðarinnar . Þau hafa notið velvildar almennings og skilað þjóðinni mikilli þekkingu sem hefur beinlínis aukið lífsgæðin í landinu . En hvert er mat Vilmundar á afstöðu almennings til starfsemi samtakanna ? Hefur velvildin lifað af allt moldrykið sem þyrlað var upp í umræðunni um gagnagrunninn ? " Við höfum ekki merkt að viðhorfin séu að breytast . Almenningur er mjög velviljaður í okkar garð og þátttaka í rannsóknum hefur ekki minnkað . Fólk er orðið upplýstara en áður og meðvitaðra um rétt sinn sem er af hinu góða , enda erum við að vinna að því að efla æðsta rétt hverrar manneskju sem er rétturinn til lífs og heilsu , " sagði Vilmundur Guðnason forstöðulæknir Hjartaverndar .